Likwidasies in Suid-Afrika neem met 10% toeArgieffoto. Statistieke Suid-Afrika (StatsSA) het Dinsdag aangekondig dat altesaam 2 024 mense, maatskappye en ondernemings in 2019 gelikwideer is. Dit is ŉ 10%-toename sedert 2018. Dié skerp styging volg op die jaarlikse daling in likwidasies die vorige twee jaar. Die getal maatskappye wat in dié tyd gelikwideer is (1 079), het met 11% gestyg sedert 2018, toe 972 maatskappye gelikwideer is. Die likwidasie van beslote korporasies het met tot 10,3% gestyg, van 873 in 2018 na 963 in 2019. StatsSA het dié administratiewe inligting oor likwidasies versamel vanaf die Kommissie vir Maatskappye en Intellektuele Eiendom en die departement van handel en nywerheid. Inligting oor insolvensies is uit kennisgewings van die hooggeregshof verkry. Die ekonoom Dawie Roodt sê maatskappye gaan in likwidasie weens die swak onderliggende ekonomiese toestand in die land. “Dit gaan sleg met baie van die ondernemings. Talle oorleef skaars en maak geen wins nie,” sê Roodt. Roodt meen ook die belastinglas op maatskappye moet drasties verlaag word. “Hoewel ons ons nie op dié syfers moet blind staar nie, moet ons bewus wees van maatskappye wat een vir een toemaak. Dit is nie net ŉ aanduiding van ŉ onderliggende swak ekonomie nie, maar ook ŉ bewys dat armoede en gebrekkige werkskepping daagliks toeneem.” Hy sê die private en openbare sektor gebruik dié syfers om ekonomiese prestasie te meet. Die getalle is ook ŉ belangrike aanduiding van die omvang van onbetaalde skuld in Suid-Afrika.